Sissekande pealkirja laenasin reedel saadud plaadilt "Highlights from Cabaret", mis mängib ka hetkel taustaks ning mis toob siis esile  parimaid lugusid vastavanimelisest muusikalist. Oh pagan, mulle meeldib see muusika ja eriti see 1972.a. film meeletult. Muidugi pole see muusikaliselt mingi eriliselt peen meistriteos, kuid see sisu ning esitus - kõik see iroonia ning eri tasandid - see on võrratu! Hetkel kõlab "Willkommen!". Tuleb ju ette selle konferansjee iroonilis-irvitav nägu ning maguslääged tantsutüdrukud. Samas kõige selle taga kogu elu oma tragöödia ja komöödiaga, oma lavashow ja tagakambritega, lootuste ja lootusetusega. Elu on ju kabaree!!!?